钦定古今图书集成/理学汇编/学行典/第062卷 > 周子通书 > 《志学章》
## 钦定古今图书集成/理学汇编/学行典/第062卷 > 周子通书 > 《志学章》

志伊尹之所志，学颜子之所学。

〈注〉“此言‘士希贤也’。”问：“所谓‘志’者，即是‘志于行道否’？”朱子曰：“志，伊尹之所志，不是志于私。大抵古人之学，本是欲行。伊尹‘耕于有莘之野，乐尧舜之道，凡所以治国平天下者，无不理会。但方处畎亩之时，不敢言必于大用耳。及三聘幡然，便一向如此做去，此是尧舜事业。看《二典》之书，尧舜所以卷舒作用直如此熟’。”因问：“向曾说‘用之则行，舍之则藏，惟我与尔有是夫。此非专为用舍行藏，凡所谓治国平天下之具，惟夫子颜子有之。用之则抱持而往，不用卷而怀之’。”曰：“不敢如此说。若如此说，则是孔颜胸次无些洒落底气象，只是学得许多骨董，将去治天下。又如龟山说：伊尹乐尧舜之道，只是出作入息，饥餐渴饮而已”，即是伊尹在莘野时，全无些能解，及至伐夏救民，遂旋叫唤起来，皆说得一边事。今世又有一般人，只是饱食暖衣无外慕，便如此涵养去，须是一一理会去。